
ชุดความรู้และเทคโนโลยี สถาบันการจัดการเทคโนโลยีและนวัตกรรมเกษตร (สท.)

เครื่องสีข้าวขนาดเล็กสำหรับชุมชน

เครื่องสีข้าวเป็นเครื่องจักรกลเกษตรที่แปรเปลี่ยนผลผลิตจากท้องนาเป็นผลิตภัณฑ์สู่ผู้บริโภค ซึ่งปัจจุบันเครื่องสีข้าวขนาดเล็กได้รับความสนใจจากเกษตรกรมากขึ้น เกษตรกรสามารถผลิตข้าวทั้งระบบด้วยตนเองตั้งแต่การปลูก เก็บเกี่ยว สีข้าว และจำหน่าย โดยรวมกลุ่มใช้เครื่องสีข้าวขนาดเล็กร่วมกัน นอกจากไม่ต้องพึ่งพิงระบบโรงสีแล้ว ยังช่วยเพิ่มรายได้จากการรับสีข้าวจากเกษตรกรในพื้นที่


สวทช. โดยศูนย์เทคโนโลยีโลหะและวัสดุแห่งชาติ (เอ็มเทค) พัฒนา “เครื่องสีข้าวขนาดเล็กสำหรับชุมชน” มาอย่างต่อเนื่องตั้งแต่ปี 2553 ได้ทดสอบประสิทธิภาพการใช้งานร่วมกับเกษตรกรหลายพื้นที่ ปัจจุบันถ่ายทอดเทคโนโลยีให้ภาคเอกชนผลิตจำหน่ายในเชิงพาณิชย์

เครื่องสีข้าวขนาดเล็กสำหรับชุมชนที่เอ็มเทคพัฒนาขึ้นในช่วงแรก ประกอบด้วย




	ตะแกรงทำความสะอาดข้าวเปลือก


	ตู้ลมดูดแยกแกลบออกจากข้าวกล้อง


	ชุดลูกยางกะเทาะเปลือกข้าว


	ชุดถาดร่อนแยกข้าวเปลือกออกจากข้าวกล้อง


	ชุดขัดขาวข้าว และตะแกรงร่อนคัดแยกข้าวเต็มเมล็ดและข้าวหัก






การทำงานต่อเนื่องทั้งระบบ ใช้กำลังมอเตอร์ 8 แรงม้า ประสิทธิภาพการสีข้าว 150-200 กิโลกรัมข้าวเปลือก/ชั่วโมง


วิสาหกิจชุมชนเกษตรธรรมชาติดอกคำ ต.น้ำแพร่ อ.พร้าว จ.เชียงใหม่ เป็นกลุ่มเกษตรกรหนึ่งที่ใช้เครื่องสีข้าวขนาดเล็กสำหรับชุมชนตั้งแต่ปี 2553 สีข้าวกล้องได้ร้อยละ 68-72 ของข้าวเปลือก ได้ปริมาณข้าวสูงกว่าเครื่องสีข้าวชุมชนที่กลุ่มฯ เคยจ้างสีข้าวถึงร้อยละ 5-10 ลดต้นทุนการขนส่งและค่าจ้างสีข้าวของกลุ่มฯ ได้ 300,000 บาท/ปี กลุ่มฯ ยังมีรายได้จากการรับจ้างสีข้าวให้ชุมชนอื่น 100,000 บาท/ปี


จากประสบการณ์การใช้งานเครื่องสีข้าวชุมชนของ สวทช. มา 7 ปี คุณณรงค์ชัย ปาระโกน ประธานกลุ่มฯ บอกว่า “พอใจมากกับประสิทธิภาพของเครื่องสีข้าวชุมชนของเอ็มทค ข้าวที่สีได้มีคุณภาพและมีปริมาณมากกว่าเครื่องสีข้าวชุมชนที่เคยใช้ ส่วนตัวเครื่องสามารถปรับแต่งได้ตามความต้องการใช้งาน ดูแลรักษาไม่ยาก และใช้อะไหล่ในท้องถิ่นซ่อมบำรุงได้”


สหกรณ์การเกษตรผักไห่ จำกัด ต.ผักไห่ อ.ผักไห่ จ.พระนครศรีอยุธยา นอกจากให้บริการการเงินแก่สมาชิกแล้ว ยังมีโรงสีข้าวขนาดใหญ่และขนาดเล็ก และมีผลิตภัณฑ์ข้าวสารและข้าวกล้องภายใต้ตราสัญลักษณ์ “อ่อนหวาน” ในปี 2555 สหกรณ์ฯ สั่งซื้อเครื่องสีข้าวขนาดเล็กสำหรับชุมชนของ สวทช. เช่นกัน โดยเป็นเครื่องที่พัฒนาระบบหัวขัดขาวเป็นระบบ 2 หัวขัด และมีชุดตะแกรงกลมแยกข้าวเต็มเมล็ดกับข้าวหัก ทำให้แยกข้าวหักออกจากข้าวเต็มเมล็ดได้ 100%


คุณสมศักดิ์ ศึกษาดี ผู้ดูแลเครื่องสีข้าวชุมชนของสหกรณ์ฯ บอกว่า เครื่องสีข้าวชุมชนของ สวทช. สีข้าวได้วันละ 2 ตัน ใช้งานได้ดีกว่าเครื่องสีข้าวแบบอื่น ใช้งานง่าย จัดหาอะไหล่ซ่อมบำรุงได้ง่าย ตัวเครื่องออกแบบให้มีความปลอดภัยและง่ายต่อการปรับปรุงเพิ่มเติม เช่นหลังจากใช้งานพบว่าเครื่องเขย่าแยกแกลบกับข้าวกล้องได้ไม่ดีนัก ทางทีมวิจัยได้มาแก้ไขให้โดยติดตั้งช่องลมแยกแกลบจากข้าวกล้องเพิ่มเติม


“อยากให้ซื้อเครื่องสีข้าวชุมชนของ สวทช. อีกเครื่อง เพราะใช้งานได้ดีกว่าเครื่องสีข้าวแบบอื่น ดัดแปลงให้เหมาะสมกับการใช้งานได้ง่าย มีความปลอดภัยและประหยัดงบประมาณจัดหาอะไหล่ซ่อมบำรุง” คุณสมศักดิ์ กล่าว


วิสาหกิจชุมชนโรงสีข้าวชุมชนบ้านสามขา อ.แม่ทะ จ.ลำปาง อีกหนึ่งชุมชนที่ใช้เครื่องสีข้าวขนาดเล็กสำหรับชุมชนของ สวทช. เป็นเครื่องที่พัฒนาเพิ่มเติมจากรุ่นที่สหกรณ์การเกษตรผักไห่ใช้ โดยปรับจุดรับข้าวเปลือกให้อยู่ในระดับพื้น ช่วยให้การเทข้าวเปลือกสะดวกขึ้น คุณบุญเรือน เฒ่าคำ ประธานกลุ่มวิสาหกิจฯ บอกว่า คุณภาพเมล็ดข้าวที่ได้มีขนาดใหญ่ มีเมล็ดหักน้อย ไม่มีเศษหินจากหัวขัดปนในเมล็ดข้าว จากประสิทธิภาพการทำงานของเครื่อง เกษตรกรเลือกใช้เครื่องสีข้าวนี้สีข้าวกล้องและข้าวขัดขาวสำหรับบริโภคภายในชุมชน และจำหน่ายเป็นผลิตภัณฑ์เพื่อสุขภาพภายใต้ตราสัญลักษณ์ “บ้านสามขา”


จากการถ่ายทอดเทคโนโลยีเครื่องสีข้าวขนาดเล็กสำหรับชุมชนของ สวทช. ให้กลุ่มเกษตรกร เกิดการปรับแต่งเทคโนโลยีให้เหมาะสมกับการใช้งาน จนได้เครื่องสีข้าวขนาดเล็กสำหรับชุมชนที่ผลิตจำหน่ายในเชิงพาณิชย์ โดยมีคุณสมบัติ สีข้าวได้ทั้งข้าวขาวและข้าวกล้อง ประสิทธิภาพการสีข้าว 1-2 ตันต่อวัน หรือข้าวขาว 120-150 กิโลกรัมข้าวเปลือกต่อชั่วโมง ข้าวกล้อง 150-200 กิโลกรัมข้าวเปลือกต่อชั่วโมง ใช้มอเตอร์กำลังรวม 10 แรงม้า ระบบการกะเทาะเปลือกแบบลูกยางคู่หมุนในทิศทางตรงข้าม เพิ่มประสิทธิภาพการกะเทาะเปลือก และเมล็ดข้าวหักน้อย ออกแบบและพัฒนาอุปกรณ์ให้ทำงานต่อเนื่องบนโครงสร้างเดียวกัน และเป็นแบบน็อคดาวน์ ถอดประกอบง่าย ประกอบด้วย ชุดทำความสะอาดข้าวเปลือก ชุดกะเทาะเปลือกข้าว ชุดแยกข้าวเปลือกออกจากข้าวเปลือก ชุดตู้แยกแกลบ ชุดขัดข้าวขาว และชุดคัดขนาดข้าว


ชุดขัดข้าวขาวออกแบบให้มีรอบการขัดที่เหมาะสม ลดการหักของเมล็ดข้าวและออกแบบให้มีชุดระบบดูดเย็นภายนอกผ่านห้องตะแกรงขัด ดูดรำข้าวได้หมด และลดความร้อนในการขัดสีทำให้เมล็ดข้าวแตกหักน้อย

เครื่องสีข้าวขนาดเล็กสำหรับชุมชน ไม่เพียงช่วยให้เกษตรกรพึ่งพาตนเองได้ หากยังเพิ่มศักยภาพการพัฒนาอุตสาหกรรมผู้ผลิตเครื่องจักรกลการเกษตรในประเทศให้มีการปรับปรุงเครื่องสีข้าวขนาดเล็กให้มีประสิทธิภาพสูงขึ้น มีราคาที่เหมาะสมสำหรับชุมชน และช่วยลดการนำเข้าเครื่องสีข้าวขนาดเล็กจากต่างประเทศ


ปัจจุบัน สวทช. ได้ถ่ายทอดเทคโนโลยี “เครื่องสีข้าวขนาดเล็กสำหรับชุมชน” ให้บริษัท ยูเรก้า ดีไซน์ จำกัด (มหาชน) สนใจติดต่อได้ที่ โทรศัพท์ 0 2192 3737 ต่อ 648, 720 หรือ 088 8385098


สนใจศึกษาดูงานเครื่องสีข้าวขนาดเล็กสำหรับชุมชน สวทช.




	วิสาหกิจชุมชนเกษตรธรรมชาติดอกคำ ต.น้ำแพร่ อ.พร้าว จ.เชียงใหม่ โทร. 089 266 3880 (คุณณรงค์ชัย ปาระโกน)


	สหกรณ์การเกษตรผักไห่ ต.ผักไห่ อ.ผักไห่ จ.พระนครศรีอยุธยา โทร. 098 4197754 (คุณจรัสพร บุญรอด)


	วิสาหกิจชุมชนโรงสีข้าวชุมชนบ้านสามขา อ.แม่ทะ จ.ลำปาง โทร. 088 434 5594 (คุณสังเวียน ยะโส)









สถาบันการจัดการเทคโนโลยีและนวัตกรรมเกษตร (สท.)
Agricultural Technology and Innovation Management Institute (AGRITEC)

สำนักงานพัฒนาวิทยาศาสตร์และเทคโนโลยีแห่งชาติ
111 อุทยานวิทยาศาสตร์ประเทศไทย ถนนพหลโยธิน
ตำบลคลองหนึ่ง อำเภอคลองหลวง จังหวัดปทุมธานี 12120
โทรศัพท์ 0-2564-7000 
e-mail: agritec@nstda.or.th
Call center 096 996 4100 
Facebook/nstdaagritec

